শুধু বাড়ি পাকাপোক্ত হলেই চলবে না। ভূমিকম্পের মতো বিপর্যয়ে রক্ষা পেতে ফলস সিলিং বা নকল ছাদ, এসি ডাক্টের নির্মাণকেও সমান গুরুত্ব দিতে হবে। সোমবার যাদবপুর বিশ্ববিদ্যালয়ে বিপর্যয় মোকাবিলা সংক্রান্ত আলোচনাসভায় এ কথা জানান নির্মাণ-বিশেষজ্ঞেরা। গুয়াহাটি আইআইটির সিভিল ইঞ্জিনিয়ারিং বিভাগের শিক্ষক সজলকান্তি দেবের মতে, ভূকম্পের মতো বিপর্যয়ের পরে চিকিৎসা ব্যবস্থা স্বাভাবিক থাকা জরুরি। ২৪ অগস্ট মায়ানমারের ভূমিকম্পে কেঁপে উঠেছিল কলকাতাও। তার পরেই প্রশ্ন ওঠে, মহানগরীর বহুতলগুলি কতটা পোক্ত? সজলবাবু জানান, নির্মিত বাড়িকে ভূকম্প থেকে বাঁচাতে প্রযুক্তির সাহায্যে পোক্ত করা যায়। তবে গোড়া থেকেই ভূকম্প সইতে পারে, এমন বাড়ি তৈরি করা লাভজনক।